Weinig teken van ‘B-Bokke’ in die spanCheslin Kolbe is terug op regtervleuel vir die derde toets teen Wallis. Foto: GB Jordaan. Reg, dit lyk asof die dae van eksperimentele spankeuses iets van die verlede is en die Springbokke se grofgeskut is terug vir die derde en beslissende toets teen Wallis in Kaapstad. Jacques Nienaber het verlede week die oë laat rek toe hy ’n spul veranderinge aan die beginspan aangebring het, terwyl die sogenaamde “B-Bokspan” veral onder kritiek in die Walliese media deurgeloop het. Maar benewens Handré Pollard, Jaden Hendrikse, Pieter-Steph du Toit, Trevor Nyakane en Eben Etzebeth is daar nie veel teken van die spelers wat verlede week teen die Rooi Drake in Bloemfontein vasgeval het nie. Siya Kolisi sal weer die span aanvoer, terwyl Etzebeth in sy 100ste wedstryd vir die Springbokke sal speel. Terselfdertyd is dit ook ’n spesiale dag vir Bongi Mbonambi; die haker speel Saterdag in sy 50ste toets vir Suid-Afrika. Agterlangs maak Damian Willemse, Cheslin Kolbe, Lukhanyo Am, Damian de Allende en Makazole Mapimpi weer hul terugkeer, terwyl Faf de Klerk en Willie le Roux vir die nodige ervaring op die plaasvervangerbank sorg. “Ons glo dat hierdie kombinasies die beste sal werk vir die komende toets. Ons het ’n eerlike gesprek met die spelers gehad en dit duidelik gemaak wat van hulle verwag word. Hopelik verloop alles volgens plan om die verlangde uitslag te bewerkstellig,” het Nienaber gesê. Eben Etzebeth speel Saterdag in sy 100ste toets. Foto: Patrick Hamilton/AFP. Volgens die Springbokafrigter verwag hy weer ’n fel aanslag van die besoekers. “Ons het vanuit die staanspoor aangevoer dat Wallis nie onderskat moet word nie. Boonop het hulle Saterdag ’n eerste reeksoorwinning in Suid-Afrika in die visier en hulle sal die Springbokke onder nog meer druk wil plaas. Dit gaan ongetwyfeld ’n groot tweestryd wees.” Nienaber en kie sal beslis vir verlede week se blaps wil vergoed. Dit kan nie ’n lekker gevoel wees om die eerste Springbok-groep te word wat ’n toets teen die Rooi Drake in Suid-Afrika verloor nie. Veertien veranderinge of te not. Springbokke: Damian Willemse (heelagter), Cheslin Kolbe (regtervleuel), Lukhanyo Am (buitesenter), Damian de Allende (binnesenter), Makazole Mapimpi (linkervleuel), Handré Pollard (losskakel), Jaden Hendrikse (skrumskakel), Jasper Wiese (agtsteman), Pieter-Steph du Toit (flank), Siya Kolisi (kaptein en flank), Lood de Jager (slot), Eben Etzebeth (slot), Frans Malherbe (stut), Bongi Mbonambi (haker) en Trevor Nyakane (stut). Plaasvervangers: Malcolm Marx, Steven Kitshoff, Vincent Koch, Franco Mostert, Kwagga Smith, Elrigh Louw, Faf de Klerk en Willie le Roux. ???? Boks make 11 changes for #CastleIncomingSeries decider against Wales as @EbenEtzebeth and @BongiMbonambi reach special milestones in Cape Town – team announcement: https://t.co/Taxb7WEVH4#StrongerTogether #StrongerForever pic.twitter.com/QDGsNROWE2 — Springboks (@Springboks) July 12, 2022